Elämäni biisi

Elämäni biisi on Yle TV1 -kanavan kesällä 2019 aloittama television musiikkiviihdeohjelma, jossa tunnetut artistit esittävät ohjelman vieraiden lempikappaleita rytmimusiikin eri tyylilajeista. Kunkin kappaleen kuultuaan vieraat arvailevat, kuka vieraista sen on valinnut itselleen tärkeäksi. Kappaleen oikea ”omistaja” on mukana arvuuttelussa väittäen sitä jonkun muun vieraan valitsemaksi, kunnes jakson lopulla valinnat paljastetaan ja kukin vieras saa kertoa kappaleeseensa liittyvän tarinan. Ohjelmakonsepti on käsikirjoittaja Petja Peltomaan käsialaa. Ohjelmaa juontaa Katja Ståhl, ja orkesterinjohtajana toimii rumpali Kalle Torniainen. 
Kappaleita esittävät muusikot tai juontaja eivät myöskään tiedä, kenen vieraan mikäkin kappale on – sen tietää vain muutama tuotantoryhmän taustahenkilö. Ohjelman kuluessa vieraiden arvauksista pidetään kirjaa, ja seurueen parhaat tietäjät mainitaan jakson lopuksi. Televisioyleisö voi esittää omia veikkauksiaan Elämäni Biisi -puhelinsovelluksen avulla, ja tuotantokauden parhaiten pelannut yleisön edustaja pääsee esiin.
Kesällä 2019 ohjelmasta esitettiin 10 nauhoitettua jaksoa. Ohjelman vakioartisteina toimivat Diandra, Irina, Pepe Willberg ja Jarkko Ahola. Vakioartistien lisäksi ohjelman jaksoissa voi esiintyä muitakin solisteja, etenkin jos joku vieraista on valinnut juuri kyseisen artistin ohjelmistosta tutun kappaleen. Vuodelle 2020 ohjelma muuttui yleisön edessä toteutettaviksi suoriksi lähetyksiksi (poikkeuksina juhlapyhät ja vieraiden aikatauluongelmat) Tampereen Mediapoliksesta, jonne myydään lippuja ja lähetystä edeltävät studioyleisön ”etkot”. Sarjan esityskausi vaihtui kesästä syksyyn, ohjelma-aika piteni 75 minuuttiin ja artistijoukkoon liittyi Kasmir. Kolmannella tuotantokaudella 2021 kuudenneksi vakioartistiksi tuli mukaan Arja Saijonmaa, neljännellä Pepe Willbergin ja Jarkko Aholan korvasivat JP Leppäluoto, Jore Marjaranta ja Tero Vesterinen. Seitsemännellä kaudella Arja Saijonmaan, Tero Vesterisen ja Jore Marjarannan tilalle tulivat Henri Piispanen, Johanna Rauma ja Markku Aro.
Ohjelmaa tuottaa "Yellow Film &amp; TV". Peltomaa keksi ohjelmakonseptin idean vuonna 2015. Idea formaattiin syntyi käsikirjoittajakollegoiden yhdistetyllä työ- ja lomamatkalla, jossa Peltomaa oli viihdyttänyt muita iltaisin vetämällä samankaltaista seuraleikkiä. Formaattia on myyty myös ulkomaille: ensimmäisenä paikallinen versio tehtiin Liettuassa kesällä 2021.
Kalle Torniaisen studioyhtyeen vakiomuusikkoihin kuuluvat Jukka Eskola, Joonas Kaikko, Joonas Kasurinen.Timo Mynttinen, Marzi Nyman, Pope Puolitaival ja Lenni-Kalle Taipale. Kappaleiden sovitukset tehdään muusikoiden yhteistyönä, paitsi puhallinsovituksista vastaa trumpetisti Eskola. Yhtyeessä ovat soittaneet myös Tuomo Dahlbom, Seppo Kantonen ja Timo Lassy.
Erikoisjaksot.
Vuosina 2023 ja 2024 "Elämäni biisi" -ohjelmasta on tehty etukäteen nauhoitettu klassisen musiikin erikoisjakso Helsingin Musiikkitalossa, orkesterina Radion sinfoniaorkesteri. Jaksot on esitetty seuraavan vuoden loppiaisena. Vieraiden musiikkivalinnoiksi on otettu tunnettuja lyhyitä taidemusiikin orkesterikappaleita, ooppera-aarioita tai laajojen teosten yksittäisiä osia.
Ohjelmaan on tehty erikoisjaksot myös muun muassa Vexi Salmen ja Vesa-Matti Loirin muistolle.
Vastaanotto.
Ohjelmasarjasta on tullut sekä yleisön että arvostelijoiden suosikki. Etenkin juontaja Katja Ståhl on saanut kiitosta, samoin musiikin esittäjät. Joidenkin jaksojen vieraskaartia on pidetty kovin tuntemattomana, mutta toisaalta on kiitetty uusien kasvojen esittelystä vakiojulkkisten lisäksi.
Sarjan toinen ja kolmas tuotantokausi osuivat koronaviruspandemian aiheuttamaan ”kotoiluvaiheeseen”, ja kolmannen tuotantokauden jaksot olivat syksyn 2021 katsotuimpia ohjelmia, jotka ohittivat katsojamäärissä jopa Ylen iltauutiset. Kauden päättänyt huippupoliitikoista koostunut jouluspesiaali keräsi 954 000 katsojaa.
Ensimmäisen tuotantokauden "Elämäni biisi" -jaksot olivat ehdolla Kultainen Venla 2019 -voittajaksi parhaan musiikkiviihdeohjelman kategoriassa, ja toinen ja kolmas tuotantokausi voittivat tuon sarjan 2020 ja 2021. Vuoden 2022 Kultainen Venla -gaalassa "Elämäni biisi" valittiin taas vuoden musiikkiviihdeohjelmaksi, Katja Ståhl vuoden juontajaksi ja Petja Peltomaa vuoden ohjaajaksi viihde, reality ja events -kategoriassa. Syyskuussa 2023 "Elämäni biisi" palkittiin Italiassa järjestetyssä Venice TV Awards -gaalassa kevyen viihteen kategorian parhaana. Tammikuussa 2025 "Elämäni biisi" palkittiin jälleen Venlalla edellisvuoden parhaana musiikkiviihteenä.
Jaksot.
Tuotantokausi 5.
Varoitus Pääartikkeli sisältää paljastukset biisivalinnoista ja kilpailujen lopputulokset.
Ohjelman viidennen tuotantokauden suorat lähetykset alkoivat Tampereen Mediapoliksesta lauantaina 26.8.2023. Suora finaalilähetys ja Parhaat hitit -konsertti lähetettiin 4.11.2023 Tampereen Nokia-areenalta.
Tuotantokausi 6.
Varoitus Pääartikkeli sisältää paljastukset kappalevalinnoista ja kilpailujen lopputulokset.
Aiheesta muualla.
[[Luokka:2010-luvun suomalaiset musiikkiohjelmat]]
[[Luokka:2020-luvun suomalaiset musiikkiohjelmat]]
[[Luokka:Yle TV1:n televisio-ohjelmat]]